Diari Oficial de la Generalitat Valenciana


Sumari del DOGV 4625, del 07-11-2003 (2003/11869)

ACORD de 31 d'octubre de 2003, del Consell de la Generalitat, pel qual s'aprova definitivament l'ordenació urbanística relativa a l'atribució d'ús i aprofitament sol·licitat per Frutsol, SAT, d'una actuació integral consistent en l'ampliació d'una central hortofructícola al polígon 2, parcel·les 39 i d'altres, en sòl no urbanitzable del municipi de Sollana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4625

Data del DOGV
:   07-11-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/11524


Data del document
:   31-10-2003

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Sollana
    * pla d'urbanisme

ACORD de 31 d'octubre de 2003, del Consell de la Generalitat, pel qual s'aprova definitivament l'ordenació urbanística relativa a l'atribució d'ús i aprofitament sol·licitat per Frutsol, SAT, d'una actuació integral consistent en l'ampliació d'una central hortofructícola al polígon 2, parcel·les 39 i d'altres, en sòl no urbanitzable del municipi de Sollana. [2003/X11826]
  
El Consell de la Generalitat, en la reunió del dia 31 d'octubre de 2003, va adoptar l'acord següent:
  
Vist l'expedient remés per la mercantil Frutsol, SAT, referit a la sol·licitud de declaració d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a l'ampliació d'una central hortofructícola al polígon 2, parcel·les 39 i d'altres, del terme municipal de Sollana, i de conformitat amb els següents
  
Antecedents de fet
  
Primer. En el Registre de la Comissió Territorial d'Urbanisme de València, amb data 2 d'agost de 2001 va tenir entrada la sol·licitud i documentació relativa a la declaració d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable (en endavant, LSNU), d'una actuació integrada d'especial importància per a l'ampliació d'una central hortofructícola al polígon 2, parcel·les 39 i d'altres, del terme municipal de Sollana, presentada per Frutsol, SAT.
  
Segon. En data 10 de setembre de 2001 es va donar audiència al mateix Ajuntament de Sollana com a municipi afectat per l'actuació i es va sol·licitar informe de l'Oficina del Pla de Carreteres de la COPUT, i del Servei de Vies i Obres de la Diputació Provincial de València, i es va remetre l'estudi d'impacte ambiental a la Conselleria de Medi Ambient.
  
Amb data 12 de setembre de 2001 es va donar adequada intervenció a la Direcció Territorial d'Agricultura, Secció de Millora Rural, de la Conselleria d'Agricultura, Pesca i Alimentació, a la Direcció Territorial de Medi Ambient, de la Conselleria de Medi Ambient, i al Servei Territorial d'Indústria, de la Conselleria d'Industria i Comerç.
  
Tercer. El dia 2 de novembre de 2001 es va rebre escrit de Frutsol, SAT, pel qual es va sol·licitar la paralització temporal de la instrucció de l'expedient, fins a la data en què puga aportar document, públic o privat, que acredite la disponibilitat de la totalitat dels terrenys sobre els quals pretén construir l'ampliació de l'activitat hortofructícola per a la qual sol·licita la declaració d'interés comunitari.
  
Amb data 17 d'abril de 2002 es va rebre nou escrit de Frutsol, SAT, segons el qual s'ha fet efectiva l'opció de compra subscrita amb Comercial de Frutos Industriales, SL, mitjançant escriptura pública, de manera que les edificacions existents construïdes mitjançant declaració d'interés comunitari atorgada a Comercial de Frutos Industriales, SL, com també els terrenys respecte dels quals ara es planteja l'ampliació són propietat de Frutsol, SAT, i per això se sol·licita la represa de la tramitació de l'expedient.
  
Quart. Amb data 4 de maig de 2002 es revisa l'expedient i se sol·licita del promotor documentació complementària.
  
Igualment, se sol·licita informe a la Confederació Hidrogràfica del Xúquer i al municipi d'Almussafes.
  
S'han rebut els informes següents:
  
- Ajuntament de Sollana, de 25 de setembre de 2001, segons el qual, i després d'analitzar la documentació de l'actuació projectada, no hi hauria inconvenient en què s'autoritzara l'actuació si prèviament hagueren obtingut la pretesa declaració d'interés comunitari.
  
- Direcció Territorial de la Conselleria de Medi Ambient, de 25 de setembre de 2001, que indica que l'actuació pot afectar el camí ramader sendera de Sollana a Albalat, per la qual cosa la promotora de l'actuació haurà de preservar aquest domini públic propietat de la Generalitat de qualsevol tipus d'actuació i usos no previstos en la Llei 3/95, de camins ramaders.
  
- Oficina del Pla de carreteres de la COPUT, de 17 d'octubre de 2001, de caràcter favorable a l'aprovació, sense perjudici del que dispose la Diputació en relació amb la carretera CV-520.
  
- Àrea de Carreteres de la Diputació Provincial de València, de data 21 de maig de 2002, de caràcter desfavorable, pel fet que la glorieta que es projecta construir sobre la VV-1048 (CV-520) presentaria problemes de seguretat vial, en quedar massa desviada respecte de l'eix de la carretera, a més que les dimensions de la rotonda són insuficients per al tipus de vehicles que accedirien a les instal·lacions.
  
Cinqué. Amb data 20 de maig de 2002, el promotor remet documentació complementària.
  
Sisé. El dia 19 de juny de 2002 el conseller d'Obres Públiques, Urbanisme i Transports va resoldre admetre a tràmit l'expedient de referència, ordenant el sotmetiment de l'expedient al tràmit d'informació pública pel termini de 20 dies, simultàniament amb la convocatòria, per a la presentació d'iniciatives alternatives a la desencadenant del procediment.
  
Amb aquest respecte, es van publicar sengles anuncis en el Diari Oficial de la Generalitat Valenciana de 14 d'agost de 2002, i en el Diario de Valencia de 23 de juliol de 2002, i no s'hi ha presentat cap al·legació ni cap alternativa a l'expedient en qüestió, segons s'acredita en la diligència emesa per la cap de negociat del Registre dels Serveis Territorials d'Urbanisme el 10 de setembre de 2002.
  
Seté. El dia 19 de febrer de 2003 va dictar declaració d'impacte ambiental la Direcció General de Planificació i Gestió del Medi, de la Conselleria de Medi Ambient, per la qual s'estima acceptable al sol efecte ambiental, sense perjudici de les exigències derivades de l'aplicació de la normativa sectorial específica, el Projecte d'ampliació d'una central hortofructícola que s'ha de situar en el polígon 2, parcel·les 39 i d'altres, del terme municipal de Sollana, promogut per la SAT NÚM. 8842 Frutsol, i supedita l'execució del projecte al compliment dels següents condicionants:
  
?1) La superfície ocupada pel camí ramader sendera de Sollana a Albalat amb una amplària legal de 20 m, classificada per Ordre de 9 de juny de 1975, (BOE de 23 de juliol de 1975) en ser de domini públic s'haurà d'excloure de la superfície computable del sector objecte del projecte, com també evitar qualsevol actuació sobre aquesta tant en el sector que s'amplia com en l'existent, en aplicació de l'article 2 de la Llei 3/1995, de 23 de març, de camins ramaders en la qual s'estableix la naturalesa jurídica dels camins ramaders indicant que són ?béns de domini públic de les comunitats autònomes i, en conseqüència, inalienables, imprescriptibles i inembargables.- A més, s'haurà de possibilitar en tota la superfície d'aquesta l'exercici dels usos compatibles i complementaris establits en els articles 16 i 17 de la citada Llei, assegurant la seua continuïtat amb el traçat existent.
  
2) S'hauran d'adoptar les mesures necessàries per a prevenir la possibilitat de contaminació deguda a l'alt risc de vulnerabilitat de contaminació d'aqüífers que presenta el terreny, evitant el vessament de lixiviats dels fruits podrits al terreny, disposant amb aquest fi d'un depòsit degudament impermeabilitzat.
  
3) Les aigües residuals tractades, tant domèstiques com les procedents de l'activitat industrial hauran de complir els límits establits en l'Ordenança d'abocaments a la xarxa municipal de clavegueram elaborada per la Generalitat Valenciana i la Federació Valenciana de Municipis i Províncies. En les aigües residuals de procedència industrial es realitzaran analítiques de comprovació de nivells de contaminació, i en cas de superar els límits indicats, resultarà preceptiu realitzar un tractament previ a l'abocament a la xarxa. En cap cas s'admetrà l'abocament d'aquesta aigua a la séquia de l'Assarb, en la qual únicament s'admetrà l'abocament de les aigües pluvials que disposaran d'una xarxa separativa.
  
4) Els residus generats en l'activitat de la indústria (restes de fruites, envasos de productes, oli de maquinària, etc.) hauran de ser gestionats segons les seues característiques i d'acord amb el que estableix la legislació sectorial específica.
  
5) S'haurà de disposar de les autoritzacions preceptives de la Confederació Hidrogràfica del Xúquer quant a afecció al domini públic hidràulic, tant per les obres en la séquia de l'Assarb com per l'abocament de les aigües pluvials a aquesta.
  
6) El programa de vigilància ambiental haurà d'ncloure la gestió realitzada amb els distints tipus de residus generats en l'execució i funcionament de les obres projectades, com també els resultats analítics de les aigües residuals generades prèviament al seu abocament a la xarxa general, efectuant amb periodicitat almenys mensual anàlisi dels paràmetres següents: pH, conductivitat, DBO5, DQO, sòlids suspesos, matèries sedimentables, clorurs, nitrats, nitrits, amoni, Nkjekdahl, fòsfor, olis i greixos i detergents. I remetre un informe a aquesta Direcció General amb periodicitat semestral amb el resultat del citat programa, incloent els resultats analítics obtinguts, com també la gestió dels distints tipus de residus generats per l'activitat i adequació del projecte a la Llei 3/1995, de 23 de març, de camins ramaders.
  
7) Si durant l'execució de les obres s'hi troben restes paleontològiques, arqueològics o etnogràfics, el titular haurà de posar el fet en coneixement de la Conselleria de Cultura, de manera immediata, i adoptar les mesures pertinents en ordre a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat Valenciana, del patrimoni cultural valencià.
  
8) Els materials sobrants del moviment de terres es traslladaran a abocadors autoritzats.
  
9) Altres condicionants de caràcter ambiental que s'establisquen en les autoritzacions sectorials que se li apliquen?.
  
Vuité. El dia 3 de juny de 2002 es va emetre informe per l'Ajuntament d'Almussafes, de caràcter favorable a la proposta de declaració d'interés comunitari interessada per l'empresa Frutsol, SAT, al terme de Sollana.
  
Nové. Amb data 8 d'octubre de 2002 es rep informe procedent de l'Àrea de Carreteres de la Diputació Provincial de València, de 18 de setembre de 2002, segons el qual ?en relació amb l'assumpte de referència i per raó de la nova documentació aportada s'emet informe favorable. No obstant això es recorda l'obligatorietat de presentar el projecte de construcció de la rotonda i la petició del preceptiu permís per a la seua construcció a aquesta Area de Carreteres de la Diputació de València?.
  
Deu. La documentació presentada consta de memòria informativa i justificativa, ordenances i normes reguladores de l'edificació, avaluació economicofinancera, compromisos que s'han de contraure entre la promotora i l'administració, i plànols d'informació i d'ordenació.
  
Onze. La Comissió Informativa de la Comissió Territorial d'Urbanisme de València, en sessió de 10 d'abril de 2003, va acordar emetre informe favorable de la present sol·licitud de declaració d'interés comunitari.
  
Dotze. El conseller de Territori i Habitatge, amb data 2 d'octubre de 2003, va informar favorablement l'aprovació definitiva de la present declaració d'interés comunitari.
  
Fonaments de dret
  
Primer. Constitueix l'objecte de l'expedient l'ordenació i definició de l'ús i aprofitament urbanístic del projecte per a l'ampliació d'una central hortofructícola en sòl no urbanitzable comú i situada a 500 m. del nucli urbà de Sollana, que ja té dues declaracions d'interés comunitari atorgades pel procediment ordinari, com també una pel procediment extraordinari, amb les següents característiques:
  
- La parcel·la actual té una superfície de 34.232,61 m2, sol·licitant-se l'ampliació de 58.140,41 m2 formant una unitat amb l'actuació existent, per la qual cosa la superfície total és de 92.373,02 m2.
  
- Respecte a l'edificació, s'indica que 12.891'8 m2 es troben ja construïts. S'ampliarien amb 12.523 m2, la qual cosa implica un total de 25.415 m2.
  
- L'actuació l'interés comunitari del qual se sol·licita, donades les seues característiques, superfície necessària per al desenvolupament de l'actuació superior a 4 hectàrees i disposar de més de 8.000 m2 de construcció, constitueix una actuació integral en si mateixa considerada que fa impossible la seua ubicació en sòls urbans, urbanitzable o aptes per a la urbanització previstos pels planejaments vigents dels municipis de la zona. De manera que la seua ordenació i aprofitament urbanístic ha de resoldre's en els termes previstos en l'article 20 de la LSNU.
  
Segon. Respecte el procediment, s'han observat en el present cas les prescripcions legals que exigeix la LSNU. Així mateix, la documentació de l'expedient està completa en els termes requerits per l'article 20.2, segon paràgraf, de la referida Llei 4/1992 i la vigent legislació d'impacte ambiental.
  
Tercer. L'actuació integral projectada, per les pròpies dimensions, constitueix un element influent en l'estructura territorial.
  
Es proposa un emplaçament pròxim a l'origen de la matèria primera, tractant-se de l'ampliació d'una indústria hortofructícola existent, havent-se justificat la improcedència de la implantació de l'actuació en sòl industrial, i proposant-se l'accés des d'una rotonda per la carretera de Sollana-Almussafes, titularitat de la Diputació, i que disposa de l'informe favorable emés per aquesta administració.
  
L'activitat es planteja com una actuació integral que resol en si mateixa el seu acoblament territorial, de forma que garanteix la solució dels serveis sense que, d'un altre costat, s'ocasionen sobrecàrregues en el funcionament normal de les xarxes de serveis generals.
  
En aquest punt i respecte al subministrament d'energia elèctrica, en l'actualitat hi ha un transformador situat en l'interior de la parcel·la, respecte del qual es preveu el trasllat i l'ampliació.
  
L'aigua industrial s'obtindrà d'un pou situat en l'interior de la parcel·la.
  
L'aigua potable s'obtindrà mitjançant connexió amb la xarxa d'abastiment de l'Ajuntament de Sollana.
  
Les aigües residuals són evacuades directament al col·lector general del municipi de Sollana, a través d'una estació de bombament.
  
Les aigües pluvials es conduiran a la séquia existent en l'àmbit d'actuació, estant aquest abocament autoritzat per la séquia Reial del Xúquer.
  
Quart. En relació amb el règim de deures i cessions, conforme a l'article 20 de la LSNU, la promotora ha assumit les càrregues i obligacions pròpies d'un adjudicatari d'un programa d'actuació urbanística.
  
En aquest supòsit es planteja acollir-se a les possibilitats de substitució previstes en la LSNU, en els termes següents:
  
- En relació amb la cessió de terrenys dotacionals, es preveu la cessió de 23.843 m2 a favor de l'Ajuntament de Sollana, dels qual 5.870'40 m2 aniran destinats a zona verd, quantitat que representa el 10'09% de la superfície d'ampliació.
  
- Així mateix, es preveu la cessió del 10% de l'aprofitament lucratiu de l'àmbit de l'actuació, que es concreten en 5.144'61 m2, que podrà fer-se efectiu en una parcel·la de 3.474 m2, ja que el coeficient de edificabilitat es de 1'5 m2t/ m2s.
  
- Respecte d'aquesta superfície, Frutsol, SAT, es compromet a pagar el seu equivalent econòmic, per import de 23.678 euros, que l'Ajuntament destinarà a l'adquisició, conservació i millora del patrimoni municipal del sòl.
  
Cinqué. El Consell de la Generalitat és competent per a l'aprovació de l'ordenació i definició de l'aprofitament urbanístic de la actuació integral, per raó del que preceptua l'apartat segon de l'article 20.2 de la LSNU.
  
Vistos els preceptes legals citats i la resta de general i pertinent aplicació, conforme a l'acord de la Comissió Informativa de la Comissió Territorial d'Urbanisme de València, a proposta del conseller de Territori i Habitatge, el Consell de la Generalitat
  
ACORDA
  
I) Aprovar definitivament l'ordenació urbanística relativa a l'atribució d'ús i aprofitament sol·licitat per l'entitat Frutsol, SAT, d'una actuació integral consistent en l'ampliació d'una central hortofructícola al polígon 2, parcel·les 39 i d'altres, del terme municipal de Sollana, com a declaració d'interés comunitari que s'ha de desenvolupar en els termes de l'article 20 de la LSNU.
  
Aquesta ordenació i declaració d'interés comunitari, com també l'adjudicació a què es fa referència en el següent apartat II, se subjectaran a les condicions especials establides en el present acord.
  
II) Adjudicar aquesta actuació integral a favor de l'entitat Frutsol, SAT, a la qual se li atorga la legitimació necessària, a l'efecte de l'article 20 de la LSNU, per a promoure la referida instal·lació.
  
III) Condicionar i vincular aquesta adjudicació i legitimació al fet que el promotor designat complisca i satisfaça, en la seua totalitat, totes les obligacions i càrregues de naturalesa urbanística, com també els compromisos que ha assumit al llarg de la tramitació del procediment, que quedaran afectats ?a favor de l'Ajuntament- per a sufragar actuacions urbanístiques públiques. L'incompliment o la no-satisfacció d'aquestes obligacions determinarà la caducitat d'aquesta adjudicació i, si és procedent, de la mateixa declaració d'interés comunitari que té per objecte.
  
IV) El promotor haurà de garantir, davant de l'Ajuntament de Sollana, la correcta i puntual execució de la implantació en què consisteix l'actuació integral per import, d'almenys, un 7% del cost total dels serveis i obres d'urbanització previstos. Aquesta garantia financera i personal de promoció haurà de prestar-se mitjançant aval, fiança o depòsit de valors, abans de l'inici de les obres.
  
V) Tot canvi que es produïsca en la titularitat de la promoció de l'actuació integral precisarà l'autorització prèvia del Consell de la Generalitat.
  
VI) L'acord d'adjudicació expressat en el precedent apartat II, sense perjudici del que disposa l'apartat III, caducarà si en el termini d'un any, comptador des de la publicació en el Diari Oficial de la Generalitat Valenciana, la interessada no ha sol·licitat, en condicions d'obtenir, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys, prorrogables per resolució del conseller de Territori i Habitatge. L'eventual declaració de caducitat de l'adjudicació l'emetrà, arribat el cas, el conseller de Territori i Habitatge, al qual el present acord confereix les facultats necessàries amb aquest fi, després d'expedient instruït amb l'audiència de l'interessat i de l'Ajuntament de Sollana. Aquesta declaració, de produir-se, determinaria la suspensió temporal de la declaració d'interés comunitari de l'actuació integral fins que el Consell de la Generalitat resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtenir els permisos, llicències i autoritzacions que siguen necessàries per al lícit exercici de l'activitat.
  
VII) El desenvolupament de l'actuació integral s'ajustarà al projecte presentat pel promotor-adjudicatari, amb la documentació complementària aportada durant la tramitació de l'expedient, respectant les condicions fixades per les distintes administracions que han participat en el procediment i, en especial, en la declaració d'impacte ambiental de 19 de febrer de 2003.
  
Igualment, i respecte als accessos previstos, hauran de complir-se les consideracions emeses per l'Àrea de Carreteres de la Diputació Provincial de València mitjançant informe de 18 de setembre de 2002, recordant l'obligatorietat de presentar el projecte de construcció de la rotonda i la petició del preceptiu permís per a la seua construcció a la dita Àrea de Carreteres. L'execució de les obres seran per compte de l'entitat promotora i aniran a càrrec d'aquesta.
  
Aquestes condicions prevaldran i hauran de ser assumides tant en els projectes d'obres que desenvolupen la sol·licitud de referència com en el posterior manteniment i explotació de la instal·lació.
  
Contra el present acord, que posa fi a la via administrativa, es pot interposar recurs potestatiu de reposició davant el Consell de la Generalitat en el termini d'un mes, comptador des de l'endemà de la seua notificació, d'acord amb el que estableixen els articles 116.1 i 117.1 de la Llei 4/1999, de Modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua notificació, de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això, sense perjudici que es puga exercir qualsevol altre recurs que s'estime oportú.
  
València, 31 d'octubre de 2003
  
La consellera secretària del Consell de la Generalitat, per substitució,